## La Comunitat Valenciana, primera regió d’Espanya a posar en marxa el curs d’especialització en ‘cloud computing’ per a Formació Professional

*** S’impartirà com a projecte pilot en tres centres d’FP: IES Paco Mollà d’Alacant, Juan de Garay de València i IES Falomir de Castelló de la Plana
* Esta formació s’emmarca en les actuacions de l’estratègia Brúixola Digital 2030 de la Comissió Europea**

La Conselleria d’Educació, Cultura, Universitats i Ocupació, a través de la direcció general de Formació Professional, impartix a la Comunitat Valenciana el nou curs d’especialització en *cloud computing*, amb la qual cosa es convertix en la primera regió d’Espanya que l’impartix.

La directora general de Formació Professional, Marta Armendia, ha presentat este dimarts el curs d’especialització i ha destacat la importància del *cloud computing*, “ja que no és només una tendència tecnològica, sinó una part essencial de l’estratègia empresarial en l’actualitat. Es tracta d’una necessitat d’empreses i professionals que s’enquadra dins de les actuacions de l’estratègia Brúixola Digital 2030 de la Comissió Europea”.

Este curs d’especialització s’ha dut a terme amb l’autorització de la Secretaria d’Estat de Formació Professional com a projecte pilot en tres centres d’FP de la Comunitat Valenciana: IES Paco Mollà d’Alacant, Juan de Garay de València i IES Falomir de Castelló de la Plana.

El curs, denominat ‘Administració de recursos i servicis en el núvol’, té una duració de 720 hores. El programa no solament està orientat a proporcionar un coneixement profund sobre les tecnologies del núvol, sinó també a preparar els estudiants per a les exigències del mercat laboral actual i futur.

La directora general d’FP ha assenyalat que “hem dissenyat el curs en col·laboració amb empreses líders del sector, la qual cosa garantix que els continguts estiguen alineats amb les habilitats més demandades. A més, disposem d’un equip docent amb gran experiència i empreses capdavanteres del sector”.

D’esta manera, el curs està dirigit a tècnics superiors de la família d’Informàtica d’FP (s’han oferit 20 places per grup, 60 en total), si bé s’han rebut sol·licituds d’enginyers informàtics. Els alumnes tindran tot els materials i ferramentes en el núvol per a poder accedir, segons les seues necessitats, en qualsevol moment del dia, a pesar que és una oferta vespertina.

Fecha: 17/09/2024